b'\n_START_ARTICLE_\nTelescop Dobson\n_START_PARAGRAPH_\nTelescopul Dobson este un telescop newtonian a\xc8\x99ezat pe o montur\xc4\x83 azimutal\xc4\x83 simplificat\xc4\x83. Este folosit de mul\xc8\x9bi astronomi amatori._NEWLINE_Pentru a desemna un asemenea instrument, se aude uneori anglicismul telescop dobsonian (care vine din  englez\xc4\x83: Dobsonian telescope), \xc3\xaens\xc4\x83, \xc3\xaen vorbirea curent\xc4\x83 \xc8\x99i mai simplu, se folose\xc8\x99te termenul Dobson sau, mai afectuos, \xe2\x80\x9eDob\xe2\x80\x9d. Cum o indic\xc4\x83 aceste nume, astronomul amator american John Dobson (1915 \xe2\x80\x93 2014) este la originea acestui concept care g\xc4\x83se\xc8\x99te din ce \xc3\xaen ce mai mul\xc8\x9bi adep\xc8\x9bi, mai ales \xc3\xaen America \xc8\x99i \xc3\xaen Europa.\n_START_SECTION_\nConcep\xc8\x9bie original\xc4\x83\n_START_PARAGRAPH_\n\xc3\x8enainte de anii 1960 \xc8\x99i 1970, astronomii amatori nu aveau  c\xc3\xa2tu\xc8\x99i de pu\xc8\x9bin alt\xc4\x83 alegere dec\xc3\xa2t s\xc4\x83 scotoceasc\xc4\x83 prin portmonee pentru a g\xc4\x83si material care s\xc4\x83 le permit\xc4\x83 observarea cerului nocturn \xc3\xaentr-un mod aprofundat. Deseori amatorii de observa\xc8\x9bii vizuale erau \xc3\xaempiedica\xc8\x9bi de diametrul limitat al instrumentelor pe care erau \xc3\xaen m\xc4\x83sur\xc4\x83 s\xc4\x83 \xc8\x99i le ofere (pre\xc8\x9bul unui telescop cre\xc8\x99te, de altfel, \xc3\xaen mod exponen\xc8\x9bial cu diametrul obiectivului), iar singurul mod de a merge mai departe era s\xc4\x83 se lanseze \xc3\xaen astrofotografie, mai fastidioas\xc4\x83 \xc8\x99i care nu procur\xc4\x83 acelea\xc8\x99i senza\xc8\x9bii._NEWLINE_Dup\xc4\x83 spusele lui John Dobson \xc3\xaensu\xc8\x99i, acesta \xc8\x99i-a t\xc4\x83iat primele oglinzi \xc3\xaenc\xc4\x83 din anii 1950, \xc3\xaen cel mai mare secret \xc3\xaen m\xc4\x83n\xc4\x83stirea sa vedist\xc4\x83 californian\xc4\x83. \xc8\x98i-ar fi construit astfel primul telescop (cu diametrul de 130\xc2\xa0mm) \xc3\xaen 1958, din materiale recuperate, disponibile la fa\xc8\x9ba locului, inclusiv \xc8\x99mirghelul necesar pentru \xc8\x99lefuirea oglinzii._NEWLINE_Un deceniu mai t\xc3\xa2rziu (dup\xc4\x83 ce fusese expulzat din m\xc4\x83n\xc4\x83stire pentru lips\xc4\x83 de asiduitate), \xc3\xaen 1968, John Dobson a pus la punct, cu membri ai San Francisco Sidewalk Astronomers primul telescop dobsonian (un telescop cu diametrul de 610\xc2\xa0mm (24")), pe care l-a prezentat la \xc3\xaent\xc3\xa2lnirea Riverside Telescope Makers Conference, \xc3\xaen 1969._NEWLINE_Ca anecdot\xc4\x83, tubul fiind rigid \xc8\x99i nedemontabil, l-a transportat \xc3\xaentr-un microbuz cump\xc4\x83rat la m\xc3\xa2na a doua._NEWLINE_\xc3\x8en pofida fragilit\xc4\x83\xc8\x9bii construc\xc8\x9biei primului model, John Dobson a ob\xc8\x9binut Premiul pentru cea mai bun\xc4\x83 Optic\xc4\x83._NEWLINE_De\xc8\x99i conceptul s\xc4\x83u a fost controversat (montur\xc4\x83 azimutal\xc4\x83 \xc8\x99i dedicat observ\xc4\x83rii vizuale, \xc3\xaen timp ce to\xc8\x9bi ceilal\xc8\x9bi candida\xc8\x9bi propuneau instrumente pe monturi ecuatoriale \xc8\x99i adaptate \xc3\xaen general astrofotografiei), Dobson a propus construirea altor instrumente pentru suma modic\xc4\x83 de 300$. V\xc4\x83zut fiind pre\xc8\x9bul cerut, succesul a fost imediat._NEWLINE_Remarc\xc3\xa2nd cu u\xc8\x99urin\xc8\x9b\xc4\x83 interesele inerente ale sistemului (un telescop cu diametru mare la un cost rezonabil), astronomii amatori americani l-au adoptat repede: telescoapele Dobson de toate m\xc4\x83rimile, fabricate \xc3\xaentr-un week-end (cele mai mici) pe baz\xc4\x83 de sc\xc3\xa2nduri, cuie \xc8\x99i buc\xc4\x83\xc8\x9bi de \xc8\x9bevi, au devenit ceva obi\xc8\x99nuit._NEWLINE_De atunci, oricine poate s\xc4\x83 accead\xc4\x83 la frumuse\xc8\x9bile cerului profund cu ajutorul c\xc3\xa2torva ore de bricolaj. De\xc8\x99i acest lucru nu este prima abordare \xe2\x80\x9eDo it yourself\xe2\x80\x9d care a v\xc4\x83zut lumina zilei \xc3\xaen astronomia de amatori, este cu siguran\xc8\x9b\xc4\x83 unul dintre cele mai populare. Ast\xc4\x83zi \xe2\x80\x9eDob\xe2\x80\x9d se afl\xc4\x83 \xc3\xaen cataloagele tuturor v\xc3\xa2nz\xc4\x83torilor de instrumente astronomice \xc8\x99i al numero\xc8\x99ilor constructori, chiar dac\xc4\x83 ace\xc8\x99tia se specializaser\xc4\x83 \xc3\xaentr-o cu totul alt\xc4\x83 concep\xc8\x9bie, ca Schmidt-Cassegrain.\n_START_SECTION_\nVery Large Telescopes\n_START_PARAGRAPH_\nDac\xc4\x83 \xc3\xaen general este u\xc8\x99or \xc8\x99i rapid s\xc4\x83 se construiasc\xc4\x83 un telescop Dobson de m\xc4\x83rime standard (300\xe2\x80\x93400\xc2\xa0mm) pornind de la elemente optice \xc8\x99i accesorii din comer\xc8\x9b, Very Large Telescopes, dobsonienele cu apertura de 1 m sunt at\xc3\xa2t de mari \xc3\xaenc\xc3\xa2t niciun fabricant nu poate s\xc4\x83 furnizeze oglinda concav\xc4\x83 care, \xc3\xaen toate cazurile, ar fi excesiv de scump\xc4\x83._NEWLINE_Aceste dobsoniene gigante cer ca oglinda s\xc4\x83 fie fabricat\xc4\x83 manual pe o ma\xc8\x99in\xc4\x83-unealt\xc4\x83 dimensionat\xc4\x83. Pre\xc8\x9bul oglinzii ajunge cu cel pu\xc8\x9bin 50% mai ieftin fa\xc8\x9b\xc4\x83 de situa\xc8\x9bia \xc3\xaen care proprietarul ar fi trebuit s\xc4\x83 o cumpere dup\xc4\x83 un catalog, care, \xc3\xaen tot cazul, nici nu exist\xc4\x83._NEWLINE_Aceste modele gigante cer nu numai mai multe mijloace financiare, dar realizarea lor cere mai mult timp dec\xc3\xa2t modelele standard de 300 sau 400\xc2\xa0mm. Astfel dobsonianul cu diametrul de 1,1 m f/3.5 al astronomului amator belgian Robert Houdart a necesitat 4 ani de munc\xc4\x83. Oglinda de 105 kg a fost t\xc4\x83iat\xc4\x83 de expertul american Mike Lockwood._NEWLINE_Recordul este acum de\xc8\x9binut de telescopul Dobson fabricat \xc3\xaen 2014 de americanul Normand Fullum (de la Optical Fullum), al c\xc4\x83rui diametru m\xc4\x83soar\xc4\x83 1,27 m f/3.5. El nu-l transport\xc4\x83 \xc8\x99i l-a fixat \xc3\xaen observatorul s\xc4\x83u privat (deschis ocazional publicului) situat aproape de San Jos\xc3\xa9._NEWLINE_Americanul Mike Lockwood (de la Lockwood Custom Optics) este una dintre rarele persoane care fabric\xc4\x83 oglinzi de 1 m p\xc3\xa2n\xc4\x83 la 1,25 m din borosilicat. El lucreaz\xc4\x83 at\xc3\xa2t pentru universit\xc4\x83\xc8\x9bi c\xc3\xa2t \xc8\x99i pentru amatori.\n_START_SECTION_\nIndustrializarea de mas\xc4\x83\n_START_PARAGRAPH_\nRelativa simplitate a telescoapelor Dobson a permis industriilor s\xc4\x83-\xc8\x99i \xc3\xaensu\xc8\x99easc\xc4\x83 un concept pu\xc8\x9bin costisitor de fabricat \xc8\x99i put\xc3\xa2nd astfel s\xc4\x83 fie propus clien\xc8\x9bilor la tarife competitive. \xc3\x8en preajma secolului al XXI-lea, uzine chineze \xc8\x99i taiwaneze au trecut la propunerea unor telescoape Dobson (cu tub de metal) de 150, apoi 200, 250 \xc8\x99i 300 mm. Nu se poate nega faptul c\xc4\x83 apari\xc8\x9bia acestor instrumente \xc3\xaen comer\xc8\x9b a contribuit la av\xc3\xa2ntul astronomiei moderne de amator: astronomul amator debutant de azi poate s\xc4\x83 \xc3\xaenceap\xc4\x83 cu un telescop de 200 mm, acolo unde genera\xc8\x9bia precedent\xc4\x83 trebuia s\xc4\x83 \xc3\xaenceap\xc4\x83 cu o lunet\xc4\x83 de 60 mm sau cu un telescop de 115 mm.'